CELEX: 32010Y1231(01)
Language: el
Date: 2010-11-03 00:00:00
Title: Συμφωνία συνεργασίας σχετικά με την εφαρμογή της απόφασης Ε(2010) 7499 της Επιτροπής μεταξύ της Ευρωπαϊκής Επιτροπής και της Ευρωπαϊκής Τράπεζας Επενδύσεων

31.12.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 358/1
            
         ΣΥΜΦΩΝΊΑ ΣΥΝΕΡΓΑΣΊΑΣ
   σχετικά με την εφαρμογή της απόφασης Ε(2010) 7499 της Επιτροπής
   μεταξύ της Ευρωπαϊκής Επιτροπής και της Ευρωπαϊκής Τράπεζας Επενδύσεων
   2010/C 358/01
   ΠΙΝΑΚΑΣ ΠΕΡΙΕΧΟΜΕΝΩΝ
   
               ΤΜΗΜΑ 1
            
            ΕΙΣΑΓΩΓΙΚΕΣ ΔΙΑΤΑΞΕΙΣ
         
               Άρθρο 1
            
            Ορισμοί
         
               Άρθρο 2
            
            Σκοπός
         
               Άρθρο 3
            
            Αρχές και πλαίσιο συνεργασίας
         
               Άρθρο 4
            
            Ο ρόλος της ΕΤΕπ
         
               Άρθρο 5
            
            Ο ρόλος της Επιτροπής
         
               Άρθρο 6
            
            Επισκόπηση των καθηκόντων
         
               ΤΜΗΜΑ 2
            
            ΕΠΙΛΟΓΗ ΕΡΓΟΥ
         
               Άρθρο 7
            
            Προετοιμασία του φακέλου πρόσκλησης για την υποβολή προσφορών
         
               Άρθρο 8
            
            Το εγχειρίδιο διαδικασιών·
         
               Άρθρο 9
            
            Προετοιμασία της πρόσκλησης υποβολής προτάσεων
         
               Άρθρο 10
            
            Αξιολόγηση και παρακολούθηση των προτάσεων
         
               ΤΜΗΜΑ 3
            
            ΧΡΗΜΑΤΙΚΗ ΑΠΟΤΙΜΗΣΗ ΤΩΝ ΔΙΚΑΙΩΜΑΤΩΝ ΕΚΠΟΜΠΗΣ, ΔΙΑΧΕΙΡΙΣΗ ΚΑΙ ΕΚΤΑΜΙΕΥΣΗ ΤΩΝ ΕΣΟΔΩΝ
         
               Άρθρο 11
            
            Μεταφορά δικαιωμάτων στην ΕΤΕπ
         
               Άρθρο 12
            
            Χρηματική αποτίμηση των δικαιωμάτων εκπομπής
         
               Άρθρο 13
            
            Διαχείριση των εσόδων
         
               Άρθρο 14
            
            Εκταμίευση των εσόδων
         
               ΤΜΗΜΑ 4
            
            ΤΕΛΙΚΕΣ ΔΙΑΤΑΞΕΙΣ
         
               Άρθρο 15
            
            Υποχρεώσεις
         
               Άρθρο 16
            
            Τέλη και δαπάνες
         
               Άρθρο 17
            
            Αναθεώρηση τελών και χρονοδιαγραμμάτων
         
               Άρθρο 18
            
            Δάνεια ΕΤΕπ
         
               Άρθρο 19
            
            Εκθέσεις
         
               Άρθρο 20
            
            Λογιστικός έλεγχος
         
               Άρθρο 21
            
            Συντονιστική Επιτροπή
         
               Άρθρο 22
            
            Εμπιστευτικότητα
         
               Άρθρο 23
            
            Διαφάνεια
         
               Άρθρο 24
            
            Έναρξη ισχύος
         
               Άρθρο 25
            
            Καταγγελία
         
               Άρθρο 26
            
            Εφαρμοστέο δίκαιο και επίλυση διαφορών
         
               Άρθρο 27
            
            Τροποποιήσεις, απαλλαγές και συναινέσεις
         
               Άρθρο 28
            
            Εκχώρηση
         
               Άρθρο 29
            
            Επικοινωνία
         
               Άρθρο 30
            
            Παραρτήματα
         Η παρούσα συμφωνία συνεργασίας συνάπτεται μεταξύ:
   της Ευρωπαϊκής Επιτροπής (καλούμενης εφεξής η «Επιτροπή»),
   Rue de la Loi/Wetstraat 200, 1049 Bruxelles/Brussel, BELGIQUE/BELGIË, εκπροσωπούμενης για την υπογραφή της συμφωνίας αυτής από τον κ. Jos DELBEKE, Γενικό Διευθυντή, της Γενικής Διεύθυνσης «Δράση για το κλίμα»,
   αφενός, και
   της Ευρωπαϊκής Τράπεζας Επενδύσεων (καλούμενης εφεξής η «ΕΤΕπ»),
   LUXEMBOURG, 98-100, boulevard Konrad Adenauer, 2950 Luxembourg, εκπροσωπούμενης για την υπογραφή της συμφωνίας αυτής από τον κ. Simon BROOKS, Αντιπρόεδρο,
   αφετέρου,
   (εφεξής η Επιτροπή και η ΕΤΕπ καλούνται από κοινού «συμβαλλόμενα μέρη»),
   Εκτιμώντας οτι:
   
               α)
            
            
               Το άρθρο 10α(8) της οδηγίας 2003/87/EK (1) προβλέπει τη διάθεση, μέχρι τις 31 Δεκεμβρίου 2015, 300 εκατ. δικαιωμάτων από το απόθεμα για τους νεοεισερχόμενους του συστήματος εμπορίας εκπομπών της ΕΕ προκειμένου να συμβάλει στην προώθηση της κατασκευής και λειτουργίας εμπορικών προγραμμάτων επίδειξης που αποσκοπούν στην περιβαλλοντικώς ασφαλή δέσμευση και γεωλογική αποθήκευση του CO2, καθώς και έργων επίδειξης καινοτόμων τεχνολογιών ενέργειας από ανανεώσιμες πηγές.
            
         
               β)
            
            
               Η απόφαση Ε(2010) 7499 της Επιτροπής θεσπίζει κανόνες και κριτήρια επιλογής και υλοποίησης των εν λόγω προγραμμάτων και τις βασικές αρχές που θα διέπουν τη μετατροπή των δικαιωμάτων και τη διαχείριση των εσόδων.
            
         
               γ)
            
            
               Με βάση την πείρα που έχει αποκτήσει από την επιλογή και τη χρηματοδότηση έργων, η Επιτροπή ζήτησε, και η ΕΤΕπ συμφώνησε, να συμμετάσχει στην εφαρμογή της απόφασης Ε(2010) 7499. Η απόφαση ορίζει ορισμένα καθήκοντα σχετικά με την επιλογή των προγραμμάτων, τη χρηματική αποτίμηση των δικαιωμάτων εκπομπής, καθώς και τη διαχείριση των εσόδων, που θα ανατεθούν στα κράτη μέλη, καθήκοντα τα οποία θα αναλάβει η ΕΤΕπ ενεργώντας εξ ονόματος και για λογαριασμό της Επιτροπής. Η Επιτροπή θα συντάξει τα τεύχη δημοπράτησης για τις προσκλήσεις υποβολής προτάσεων, ενώ θα οργανώσει και θα προκηρύξει την πρόσκληση υποβολής προτάσεων σύμφωνα με τις υποχρεώσεις που υπέχει δυνάμει της απόφασης.
            
         
               δ)
            
            
               Το άρθρο 4 εδάφιο 3 της απόφασης Ε(2010) 7499 προβλέπει ότι η Επιτροπή και η ΕΤΕπ συνάπτουν συμφωνία με την οποία προβλέπονται οι ειδικοί όροι και προϋποθέσεις υπό τις οποίες θα εκτελεί η ΕΤΕπ τα καθήκοντά της.
            
         
               ε)
            
            
               Η παρούσα συμφωνία καθορίζει τους ειδικούς όρους και προϋποθέσεις για την εκτέλεση των καθηκόντων της ΕΤΕπ σύμφωνα με την απόφαση Ε(2010) 7499 και βάσει ορισμένων συναφών καθηκόντων της Επιτροπής.
            
         ΤΑ ΣΥΜΒΑΛΛΟΜΕΝΑ ΜΕΡΗ ΣΥΜΦΩΝΗΣΑΝ ΤΑ ΑΚΟΛΟΥΘΑ:
   ΤΜΗΜΑ 1
   
      ΕΙΣΑΓΩΓΙΚΕΣ ΔΙΑΤΑΞΕΙΣ
   
   Άρθρο 1
   Ορισμοί
   1.   Στην παρούσα συμφωνία, εκτός εάν προβλέπεται διαφορετικά από το περιεχόμενο, νοούνται ως:
   
               Συμφωνία
            
            
               η παρούσα συμφωνία συνεργασίας με τα παραρτήματά της.
            
         
               Απόφαση
            
            
               η απόφαση Ε(2010) 7499 της Επιτροπής για τον καθορισμό κριτηρίων και μέτρων χρηματοδότησης έργων επίδειξης σε εμπορική κλίμακα, τα οποία αποσκοπούν στην περιβαλλοντικά ασφαλή δέσμευση και αποθήκευση CO2 σε γεωλογικούς σχηματισμούς, καθώς και έργων επίδειξης καινοτόμων τεχνολογιών ενέργειας από ανανεώσιμες πηγές, στο πλαίσιο του συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας που θεσπίστηκε με την οδηγία 2003/87/ΕΚ του Ευρωπαϊκού Κοινοβουλίου και του Συμβουλίου.
            
         
               Έργα CCS
            
            
               τα έργα επίδειξης σε εμπορική κλίμακα, τα οποία αποσκοπούν στην περιβαλλοντικά ασφαλή δέσμευση και αποθήκευση CO2 σε γεωλογικούς σχηματισμούς.
            
         
               Έργα ΑΠΕ
            
            
               τα έργα επίδειξης καινοτόμων τεχνολογιών ανανεώσιμων πηγών ενέργειας.
            
         
               Διαδικασία NER 300
            
            
               η διαδικασία επιλογής και χρηματοδότησης έργων CCS και έργων ΑΠΕ δυνάμει της απόφασης και όπως διευκρινίζεται περαιτέρω στην παρούσα συμφωνία.
            
         
               Προσκλήσεις υποβολής προτάσεων
            
            
               οι προσκλήσεις για την υποβολή προτάσεων σύμφωνα με το άρθρο 2 παράγραφος 2 και το άρθρο 5 της απόφασης.
            
         
               Αποφάσεις ανάθεσης
            
            
               οι αποφάσεις ανάθεσης δυνάμει του άρθρου 9 της απόφασης.
            
         
               Κίνδυνοι εκτέλεσης
            
            
               ο κίνδυνος να μην είναι σε θέση ο αντισυμβαλλόμενος, στον οποίο πωλήθηκαν τα δικαιώματα από την ΕΤΕπ, να καταβάλει την συμφωνηθείσα τιμή κατά την παράδοση.
            
         
               Επενδυτικός κίνδυνος
            
            
               ο κίνδυνος να επενδυθούν από την ΕΤΕπ τα έσοδα από την χρηματική αποτίμηση των δικαιωμάτων εκπομπής σε πράξεις, με τις οποίες, κατά τη λήξη, δεν αποπληρώνεται το κεφάλαιο ή/και οι τόκοι όπως συμφωνήθηκε.
            
         
               Τιμή αναγωγής
            
            
               η τιμή η οποία, κατά τη στιγμή της σχετικής συναλλαγής, είναι χαμηλότερη από:
               
                           α)
                        
                        
                           την επίσημη τιμή εκκαθάρισης για τη συγκεκριμένη ημέρα, για τις προθεσμιακές συμβάσεις ICE ECX EUA όπως καθορίστηκε και δημοσιεύθηκε από το Ευρωπαϊκό Χρηματιστήριο Ρύπων (European Climate Exchange)· ή
                        
                     
                           β)
                        
                        
                           την τιμή την οποία επέτυχε η ΕΤΕπ για τους σκοπούς της σχετικής συναλλαγής.
                        
                     
         
               Σχετική συναλλαγή
            
            
               μια συμφωνία για την χρηματική αποτίμηση των δικαιωμάτων εκπομπής.
            
         
               EURIBOR (διατραπεζικό επιτόκιο δανεισμού σε ευρώ)
            
            
               το επιτόκιο για καταθέσεις τρίμηνης διάρκειας σε ευρώ, όπως δημοσιεύεται στις 11 π.μ. ώρα Βρυξελλών, ή σε αποδεκτή από την ΕΤΕπ μεταγενέστερη ώρα, κατά την ημερομηνία επανακαθορισμού στη σελίδα EURIBOR 01 του Reuters, ή στην επόμενη σελίδα του, ή ειδάλλως, με οποιοδήποτε άλλο μέσο δημοσίευσης που θα επιλεγεί από την ΕΤΕπ προς τον σκοπό αυτό.
               Εάν το εν λόγω επιτόκιο δεν δημοσιευθεί κατά τον τρόπο αυτό, η ΕΤΕπ ζητά από τα κεντρικά γραφεία τεσσάρων επιλεγμένων από την ΕΤΕπ σημαντικών τραπεζών στην ευρωζώνη, να αναφέρουν το επιτόκιο που προσφέρει καθεμιά από τις τράπεζες αυτές για καταθέσεις συγκρίσιμου ποσού σε ευρώ περίπου στις 11 π.μ. ώρα Βρυξελλών, κατά την ημερομηνία επανακαθορισμού για τις σημαντικές τράπεζες στη διατραπεζική αγορά της ευρωζώνης για τρίμηνη περίοδο. Εάν αναφερθούν τουλάχιστον δύο τιμές, το επιτόκιο για την εν λόγω ημερομηνία επανακαθορισμού θα ισούται με τον αριθμητικό μέσο των τιμών αυτών.
               Εάν αναφερθούν λιγότερες των δύο απαιτούμενων τιμών, το επιτόκιο για την εν λόγω ημερομηνία επανακαθορισμού θα ισούται με τον αριθμητικό μέσο των τιμών που αναφέρθηκαν από σημαντικές τράπεζες στην ευρωζώνη και επιλέγηκαν από την ΕΤΕπ, στις 11 π.μ. ώρα Βρυξελλών, δύο σχετικές εργάσιμες ημέρες μετά την ημερομηνία επανακαθορισμού, για δάνεια σε ευρώ, συγκρίσιμου ποσού σε ισχυρές ευρωπαϊκές τράπεζες για τρίμηνη περίοδο.
            
         
               Ημερομηνία επανακαθορισμού
            
            
               η ημέρα που προηγείται κατά δύο σχετικές εργάσιμες ημέρες της πρώτης ημέρας της σχετικής περιόδου για τους σκοπούς του καθορισμού του EURIBOR.
            
         
               Σχετικές εργάσιμες ημέρες
            
            
               οποιαδήποτε ημέρα κατά την οποία το TARGET 2 είναι ανοιχτό για το διακανονισμό εντολών πληρωμής σε ευρώ.
            
         
               TARGET 2
            
            
               διευρωπαϊκό αυτοματοποιημένο σύστημα ταχείας διαβίβασης κεφαλαίων με διακανονισμό σε πραγματικό χρόνο.
            
         
               Δαπάνες
            
            
               οποιεσδήποτε επιβαρύνσεις ή τέλη που απαιτούνται από την αγορά για την χρηματική αποτίμηση των δικαιωμάτων εκπομπής και κάθε παραγόμενος τόκος από την κάλυψη περιθωρίων.
            
         2.   Στην παρούσα συμφωνία, εκτός εάν τα εκάστοτε συμφραζόμενα απαιτούν διαφορετική έννοια,
   
               —
            
            
               οι επικεφαλίδες τίθενται στις ενότητες μόνο για λόγους διευκόλυνσης και δεν επηρεάζουν τη διατύπωση ή την ερμηνεία τυχόν διατάξεων της παρούσας συμφωνίας,
            
         
               —
            
            
               οι όροι στον ενικό μπορούν να εμπεριέχουν και τον πληθυντικό και αντιστρόφως,
            
         
               —
            
            
               η αναφορά σε ένα άρθρο ή παράρτημα αποτελεί αναφορά στο αντίστοιχο άρθρο ή παράρτημα της παρούσας συμφωνίας, εκτός αν ορίζεται διαφορετικά.
            
         Άρθρο 2
   Σκοπός
   Η παρούσα συμφωνία θεσπίζει τους ειδικούς όρους και προϋποθέσεις για την εκτέλεση των καθηκόντων της ΕΤΕπ δυνάμει της απόφασης σχετικά με την επιλογή, την χρηματική αποτίμηση των δικαιωμάτων εκπομπής και τη διαχείριση και την εκταμίευση των εσόδων, καθώς και την εκτέλεση ορισμένων συναφών καθηκόντων της Επιτροπής σύμφωνα με την απόφαση.
   Άρθρο 3
   Αρχές και πλαίσιο συνεργασίας
   1.   Μολονότι θα ενισχύσουν το διάλογο και τον συντονισμό στο πλαίσιο της επίτευξης των κοινών στόχων για την προώθηση των πολιτικών της ΕΕ, η Επιτροπή και η ΕΤΕπ θα διατηρήσουν τον δικό τους ειδικό και αυτόνομο χαρακτήρα, σύμφωνα με τις διατάξεις της συνθήκης για τη λειτουργία της Ευρωπαϊκής Ένωσης. Τόσο η Επιτροπή όσο και η ΕΤΕπ έχει η καθεμία τους δικούς της στόχους και μεθόδους εργασίας, συμπεριλαμβανομένων των δομών ιεραρχίας και διαδικασιών λήψης αποφάσεων.
   2.   Η Επιτροπή και η ΕΤΕπ αναγνωρίζουν η καθεμιά τα χαρακτηριστικά και τους περιορισμούς της άλλης, τονίζουν όμως την σπουδαιότητα της συνεργασίας στο πλαίσιο εταιρικής σχέσης και κατά τρόπο συμπληρωματικό, έτσι ώστε να συνδυάζονται καθεμιάς το δυναμικό, οι πόροι και η τεχνογνωσία, με σκοπό την υλοποίηση των καθηκόντων και στόχων που ορίζονται στην απόφαση.
   Άρθρο 4
   Ο ρόλος της ΕΤΕπ
   Η ΕΤΕπ εκτελεί τα καθήκοντά της κατόπιν αιτήματος, εξ ονόματος και για λογαριασμό της Επιτροπής, η οποία φέρει την ευθύνη έναντι τρίτων. Η ΕΤΕπ εκτελεί τα καθήκοντά της σύμφωνα με την απόφαση και τους όρους και προϋποθέσεις που ορίζονται στη συμφωνία, καθώς και με τους δικούς της κανόνες και διαδικασίες, τις ορθές τραπεζικές πρακτικές και τα ενδεδειγμένα μέτρα διαχείρισης και ελέγχου.
   Άρθρο 5
   Ο ρόλος της Επιτροπής
   Η Επιτροπή θα έχει τη γενική ευθύνη για τη διαδικασία NER 300 και για την εφαρμογή της απόφασης, συμπεριλαμβανομένης της τήρησης των κανόνων για την προετοιμασία, την προκήρυξη και τη διαχείριση των προσκλήσεων υποβολής προτάσεων, της έγκρισης και τελικής επιλογής των έργων και για την ανάθεση των συμβάσεων.
   Άρθρο 6
   Επισκόπηση των καθηκόντων
   1.   Στο πλαίσιο των χρονοδιαγραμμάτων που ορίζονται στο παράρτημα 1, η ΕΤΕπ:
   
               α)
            
            
               επικουρεί την Επιτροπή κατά την προετοιμασία του φακέλου των προσκλήσεων για την υποβολή προτάσεων, την εκπόνηση εγχειριδίου των διαδικασιών για την αξιολόγηση των έργων και κατά την επεξεργασία της πρόσκλησης για την υποβολή προτάσεων·
            
         
               β)
            
            
               διενεργεί οικονομικούς και τεχνικούς ελέγχους της δέουσας επιμέλειας στα επιλέξιμα έργα, προβαίνει σε ιεράρχηση των προτάσεων έργων και υποβάλλει στην Επιτροπή συστάσεις σχετικά με τις αποφάσεις ανάθεσης, όπως διευκρινίζεται περαιτέρω στο εγχειρίδιο διαδικασιών·
            
         
               γ)
            
            
               προβαίνει σε χρηματική αποτίμηση των δικαιωμάτων εκπομπής και διαχειρίζεται και επενδύει εκ νέου τα σχετικά έσοδα·
            
         
               δ)
            
            
               μεταβιβάζει στα κράτη μέλη τα προς εκταμίευση έσοδα·
            
         
               ε)
            
            
               επιστρέφει τα πλεονάζοντα κονδύλια στα κράτη μέλη·
            
         
               στ)
            
            
               υποβάλλει εκθέσεις στην Επιτροπή.
            
         2.   Στο πλαίσιο των χρονοδιαγραμμάτων που ορίζονται στο παράρτημα 2, η Επιτροπή:
   
               α)
            
            
               εκπονεί το εγχειρίδιο των διαδικασιών για την αξιολόγηση των έργων·
            
         
               β)
            
            
               Διασφαλίζει τη μεταφορά των 300 εκατ. δικαιωμάτων στην ΕΤΕπ και τη διάθεσή τους για τη διευθέτηση των σχετικών συναλλαγών·
            
         
               γ)
            
            
               ζητά τη γνώμη της ΕΤΕπ πριν τη λήψη αποφάσεων ανάθεσης για τα διαθέσιμα έσοδα και συμφωνεί με την ΕΤΕπ για τα χρονοδιαγράμματα πληρωμής στο πλαίσιο των αποφάσεων ανάθεσης·
            
         
               δ)
            
            
               ενημερώνει την ΕΤΕπ σχετικά με τις ληφθείσες αποφάσεις ανάθεσης.
            
         ΤΜΗΜΑ 2
   
      ΕΠΙΛΟΓΗ ΕΡΓΟΥ
   
   Άρθρο 7
   Προετοιμασία του φακέλου πρόσκλησης για την υποβολή προσφορών
   Η ΕΤΕπ επικουρεί την Επιτροπή στο πλαίσιο της επίβλεψης και του ποιοτικού ελέγχου των εργασιών των συμβούλων που προσλαμβάνει η Επιτροπή με σκοπό την κατάρτιση του φακέλου πρόσκλησης για την υποβολή προσφορών για την επιλογή του έργου, με ιδιαίτερη έμφαση στα ακόλουθα:
   
               —
            
            
               τη διαδικασία/τα έγγραφα,
            
         
               —
            
            
               τα κριτήρια επιλεξιμότητας,
            
         
               —
            
            
               τη μεθοδολογία για την εκτίμηση της οικονομικής και τεχνικής δέουσας επιμέλειας και τα κριτήρια αξιολόγησης,
            
         
               —
            
            
               τους συμβατικούς όρους και προϋποθέσεις,
            
         
               —
            
            
               το εγχειρίδιο διαδικασιών,
            
         
               —
            
            
               το πρόγραμμα εργασίας.
            
         Άρθρο 8
   Το εγχειρίδιο διαδικασιών
   1.   Η Επιτροπή προβαίνει σε εκπόνηση του εγχειριδίου διαδικασιών για την αξιολόγηση του έργου καθορίζοντας τις μεθόδους αξιολόγησης που θα πρέπει να εφαρμοστούν στο πλαίσιο της εκτίμησης με τη δέουσα επιμέλεια, η οποία θα βασίζεται στις εφαρμοζόμενες από την ΕΤΕπ διαδικασίες δέουσας επιμέλειας.
   2.   Η ΕΤΕπ επικουρεί την Επιτροπή στο πλαίσιο της εκπόνησης του εγχειριδίου διαδικασιών.
   3.   Το εγχειρίδιο διαδικασιών αποτελεί αντικείμενο συμφωνίας μεταξύ των συμβαλλομένων μερών.
   Άρθρο 9
   Προετοιμασία της πρόσκλησης υποβολής προτάσεων
   Κατά την προετοιμασία των προτάσεων για την υποβολή προτάσεων, η ΕΤΕπ:
   
               α)
            
            
               καταρτίζει το πρόγραμμα εργασιών με σκοπό την εκτίμηση της οικονομικής και τεχνικής δέουσας επιμέλειας για τα επιλέξιμα έργα, την ιεράρχηση των προτάσεων έργων και την υποβολή στην Επιτροπή συστάσεων σχετικά με τις αποφάσεις ανάθεσης·
            
         
               β)
            
            
               καθιερώνει τις διαδικασίες τις σχετικές με τη διαχείριση και το έργο, οι οποίες θα είναι αναγκαίες για τη διαχείριση και τον έλεγχο του προσωπικού, συμβουλευτικών οργανισμών και συμμετεχόντων τρίτων μερών·
            
         
               γ)
            
            
               επικουρεί την Επιτροπή στο πλαίσιο της επεξεργασίας της προκήρυξης των προτάσεων για την υποβολή προτάσεων.
            
         Άρθρο 10
   Αξιολόγηση και παρακολούθηση των προτάσεων
   1.   Η ΕΤΕπ:
   
               α)
            
            
               παραλαμβάνει τις προτάσεις έργων από τα κράτη μέλη και τις επανεξετάζει προκειμένου να βεβαιωθεί ότι είναι πλήρεις·
            
         
               β)
            
            
               προβαίνει σε εκτίμηση της δέουσας επιμέλειας σε ό,τι αφορά τα επιλέξιμα έργα, σύμφωνα με τις προδιαγραφές των προσκλήσεων υποβολής προτάσεων και με βάση το εγχειρίδιο διαδικασιών·
            
         
               γ)
            
            
               προβαίνει σε ιεράρχηση των προτάσεων και υποβάλλει στην Επιτροπή συστάσεις σχετικά με τις αποφάσεις ανάθεσης σύμφωνα με τις απαιτήσεις που προβλέπονται στο εγχειρίδιο διαδικασιών·
            
         
               δ)
            
            
               επικουρεί την Επιτροπή κατά την αξιολόγηση των αποτελεσμάτων του πρώτου γύρου προσκλήσεων υποβολής προτάσεων, καθώς και στο πλαίσιο της προσαρμογής της διαδικασίας NER 300 εφόσον κρίνεται αναγκαίο.
            
         2.   Η Επιτροπή:
   
               α)
            
            
               ζητά τη γνώμη της ΕΤΕπ πριν τη λήψη αποφάσεων ανάθεσης για τα διαθέσιμα έσοδα και συμφωνεί με την ΕΤΕπ για τα χρονοδιαγράμματα πληρωμής στο πλαίσιο των αποφάσεων ανάθεσης·
            
         
               β)
            
            
               ενημερώνει την ΕΤΕπ σχετικά με τις ληφθείσες από την Επιτροπή αποφάσεις ανάθεσης.
            
         ΤΜΗΜΑ 3
   
      ΧΡΗΜΑΤΙΚΗ ΑΠΟΤΙΜΗΣΗ ΤΩΝ ΔΙΚΑΙΩΜΑΤΩΝ ΕΚΠΟΜΠΗΣ, ΔΙΑΧΕΙΡΙΣΗ ΚΑΙ ΕΚΤΑΜΙΕΥΣΗ ΤΩΝ ΕΣΟΔΩΝ
   
   Άρθρο 11
   Μεταφορά δικαιωμάτων στην ΕΤΕπ
   Η Επιτροπή διασφαλίζει τη μεταφορά των 300 εκατ. δικαιωμάτων στην ΕΤΕπ και τη διάθεσή τους για τη διευθέτηση των σχετικών συναλλαγών από τη στιγμή που θα τεθεί σε λειτουργία το μητρώο της Ένωσης.
   Άρθρο 12
   Χρηματική αποτίμηση των δικαιωμάτων εκπομπής
   1.   Εντός ενός μηνός από τη μεταφορά των 300 εκατ. δικαιωμάτων στην ΕΤΕπ και τη διάθεσή τους για τη διευθέτηση των σχετικών συναλλαγών, η ΕΤΕπ αρχίζει να αποτιμά τα δικαιώματα εκπομπής. Τούτο επιτυγχάνεται με πώλησή τους είτε σε χρηματιστήριο, στο πλαίσιο συναλλαγών με ιδιωτική διαπραγμάτευση (καλούμενη «εξω-χρηματιστηριακή συναλλαγή») με έναν ή περισσότερους αντισυμβαλλόμενους, ή με πλειστηριασμούς, υπό τον όρο ότι οι πλειστηριασμοί αυτοί θα διενεργούνται κατά τρόπο συμβατό με τους στόχους και τις αρχές που ορίζονται στο άρθρο 10 παράγραφος 4 της οδηγίας 2003/87/ΕΚ και στις διατάξεις εφαρμογής της.
   2.   Η ΕΤΕπ προβαίνει σε χρηματική αποτίμηση των δικαιωμάτων εκπομπής για τη διευθέτησή τους το νωρίτερο το Δεκέμβριο του 2013. Η ΕΤΕπ δεν απαιτεί από τους αντισυμβαλλόμενους πληρωμή, παρά μόνο κατά την παράδοση των δικαιωμάτων.
   3.   Η ΕΤΕπ προβαίνει σε χρηματική αποτίμηση των δικαιωμάτων με στόχο την ελαχιστοποίηση των ενδεχόμενων επιπτώσεων στην αγορά δικαιωμάτων εκπομπών της ΕΕ. Η ΕΤΕπ θα καθορίσει τη μέθοδο χρηματικής αποτίμησης που θα περιλαμβάνει το χρονοδιάγραμμα της χρηματικής αποτίμησης, καθώς και τη διανομή των ποσοτήτων κατά την περίοδο της χρηματικής αποτίμησης και όσον αφορά τα μέσα της εν λόγω αποτίμησης (χρηματιστήριο ή άλλα). Η μέθοδος χρηματικής αποτίμησης συνάδει με τις ακόλουθες αρχές:
   
               α)
            
            
               Η χρηματική αποτίμηση τουλάχιστον 200 εκατ. δικαιωμάτων ολοκληρώνεται το αργότερο εντός 10 μηνών από τη μεταφορά των δικαιωμάτων στην ΕΤΕπ και τη διάθεσή τους για τη διευθέτηση των σχετικών συναλλαγών.
            
         
               β)
            
            
               Η χρηματική αποτίμηση πραγματοποιείται περιοδικά και τουλάχιστον κάθε δύο εβδομάδες. Οι σχετικές με τη χρηματική αποτίμηση ποσότητες θα πρέπει να είναι κατανεμημένες με όσο το δυνατόν πιο ισόρροπο τρόπο κατά την περίοδο της χρηματικής αποτίμησης. Οι σχετικές με τη χρηματική αποτίμηση ποσότητες και το χρονοδιάγραμμα δύνανται να προσαρμόζονται προκειμένου να ελαχιστοποιούνται οι ενδεχόμενες επιπτώσεις στη δευτερογενή αγορά.
            
         
               γ)
            
            
               Η ΕΤΕπ διασφαλίζει ότι οι σχετικές με τη χρηματική αποτίμηση τιμές δεν αποκλίνουν σημαντικά από τις αντίστοιχες τιμές στη δευτερογενή αγορά κατά την περίοδο της χρηματικής αποτίμησης.
            
         
               δ)
            
            
               Οι εκθέσεις στις οποίες καθορίζονται τουλάχιστον οι σχετικές με τη χρηματική αποτίμηση συνολικές ποσότητες και οι συγκεντρωτικές τιμές δημοσιεύονται στον ιστότοπο της ΕΤΕπ σε μηνιαία βάση, εντός δύο εβδομάδων μετά το τέλος κάθε μηνός, κατά την περίοδο της χρηματικής αποτίμησης.
            
         
               ε)
            
            
               Η χρηματική αποτίμηση πραγματοποιείται σύμφωνα με την ισχύουσα νομοθεσία σχετικά με τη νομιμοποίηση εσόδων από εγκληματικές δραστηριότητες, τη χρηματοδότηση της τρομοκρατίας και την κατάχρηση αγοράς και αναλόγως, απαιτείται από τους αντισυμβαλλόμενους που ενεργούν για λογαριασμό της ΕΤΕπ να αποδεικνύουν τη συμμόρφωσή τους προς την εν λόγω νομοθεσία.
            
         4.   Τα βασικά στοιχεία της μεθόδου χρηματικής αποτίμησης, περιλαμβανομένης της ορισθείσας περιόδου χρηματικής αποτίμησης και του αναμενόμενου συνολικού όγκου τον οποίο αφορά η εν λόγω αποτίμηση, δημοσιεύονται στον ιστότοπο της ΕΤΕπ το συντομότερο δυνατό και πριν την έναρξη της αποτίμησης. Κάθε σημαντική προσαρμογή ανακοινώνεται, εφόσον είναι εφικτό, τουλάχιστον ένα μήνα εκ των προτέρων.
   5.   Για την ελαχιστοποίηση των κινδύνων σχετικά με την εκτέλεση, η ΕΤΕπ εφαρμόζει μια διαδικασία επιλογής που αποσκοπεί στη διασφάλιση της επιλογής αντισυμβαλλόμενου(-ων) επαγγελματία(-ιών) με διαβάθμιση αποδεκτής για την ΕΤΕπ ικανότητας στο πλαίσιο των συνήθων δραστηριοτήτων της. Επιπλέον, η ΕΤΕπ ζητά από τους αντισυμβαλλόμενους, στο βαθμό που απαιτείται με βάση τις συνήθεις κατευθυντήριες γραμμές και διαδικασίες λειτουργίας τις οποίες εφαρμόζει, να προβούν στη σύσταση εγγύησης εκτελέσεως.
   Άρθρο 13
   Διαχείριση των εσόδων
   Η ΕΤΕπ διαχειρίζεται τα έσοδα που προκύπτουν από τη χρηματική αποτίμηση των δικαιωμάτων εκπομπής σύμφωνα με τις αρχές της διαχείρισης περιουσιακών στοιχείων, οι οποίες θεσπίζονται στο παράρτημα 3, καθώς και με τα κατάλληλα πρότυπα δέουσας επιμέλειας. Οι προκύπτοντες και εναπομένοντες τόκοι μετά τη μείωση των τελών της ΕΤΕπ επενδύονται εκ νέου σύμφωνα με τις εν λόγω αρχές διαχείρισης περιουσιακών στοιχείων, μέχρι την τελική εκταμίευση στα κράτη μέλη.
   Άρθρο 14
   Εκταμίευση των εσόδων
   1.   Η ΕΤΕπ:
   
               α)
            
            
               μεταφέρει τα έσοδα και τους ενδεχομένως παραχθέντες τόκους στα κράτη μέλη με σκοπό την πραγματοποίηση πληρωμών για έργα από τα κράτη μέλη, σύμφωνα με τα χρονοδιαγράμματα πληρωμών τα οποία περιλαμβάνουν οι αποφάσεις ανάθεσης·
            
         
               β)
            
            
               διαχειρίζεται και επενδύει εκ νέου τα έσοδα που δεν έχουν εκταμιευτεί από τα κράτη μέλη για έργα και έχουν επιστραφεί στην ΕΤΕπ.
            
         2.   Δεδομένου ότι τα χρονοδιαγράμματα πληρωμών αποτελούν μέρος των αποφάσεων ανάθεσης, αποτελούν αντικείμενο συμφωνίας μεταξύ της Επιτροπής και της ΕΤΕπ με σκοπό τη διασφάλιση ρευστότητας και διαθεσιμότητας εσόδων.
   ΤΜΗΜΑ 4
   
      ΕΛΙΚΕΣ ΔΙΑΤΑΞΕΙΣ
   
   Άρθρο 15
   Υποχρεώσεις
   1.   Με βάση τον ρόλο που διαδραματίζει η ΕΤΕπ, οι υποχρεώσεις της δυνάμει της συμφωνίας και κάθε άλλου εγγράφου που αναφέρεται σε αυτήν περιορίζονται στην εκτέλεση των καθηκόντων και υποχρεώσεών της όπως ορίζονται συγκεκριμένα στη συμφωνία.
   2.   Η ΕΤΕπ απαλλάσσεται ευθυνών και αποζημιώνεται από την Επιτροπή για τυχόν υποχρεώσεις, απώλειες, ζημίες, κόστος ή δαπάνες στις οποίες υποβλήθηκαν η ΕΤΕπ, αντιπρόσωποί της, μόνιμοι υπάλληλοι ή το λοιπό προσωπικό της συνεπεία της εκτέλεσης των καθηκόντων τους δυνάμει της συμφωνίας και κάθε άλλου εγγράφου που αναφέρεται σε αυτήν, εκτός και αν οφείλονται σε πράξεις αμέλειας ή παραλείψεις ή εσκεμμένο παράπτωμα από μέρους της ΕΤΕπ, υπό τον όρο ότι παρέχονται από την ΕΤΕπ επαρκείς αποδείξεις για τις εν λόγω υποχρεώσεις, απώλειες, ζημίες, κόστος, απαιτήσεις ή δαπάνες και ότι, κατά περίπτωση, η ΕΤΕπ έχει επιμελώς υποστηρίξει τις εν λόγω απαιτήσεις.
   3.   Τυχόν υποχρεώσεις, απώλειες, ζημίες, κόστος ή δαπάνες στις οποίες υποβλήθηκε η ΕΤΕπ σύμφωνα με την προηγούμενη παράγραφο, συμπεριλαμβανομένων των υποχρεώσεων, απωλειών, ζημιών, κόστους ή δαπανών που προκύπτουν λόγω κινδύνων σχετικών με την επένδυση ή την εκτέλεση (καλούμενες γενικώς «υποχρεώσεις της ΕΤΕπ»), που δεν προκαλούνται εσκεμμένα ή εκ παραλείψεως από την Επιτροπή, αφαιρούνται από τα έσοδα που παράγονται από την χρηματική αποτίμηση των δικαιωμάτων εκπομπής και κατά προτεραιότητα σε σχέση με όλες τις πληρωμές που πρέπει να καταβληθούν από τα εν λόγω έσοδα. Πριν από την αφαίρεση τυχόν πληρωμών που δεν οφείλονται σε απώλειες, ζημίες κόστη ή δαπάνες που προκύπτουν λόγω των σχετικών με την επένδυση ή την εκτέλεση, η ΕΤΕπ αποστέλλει στην Επιτροπή το σχετικό τιμολόγιο, το οποίο εγκρίνεται από την Επιτροπή πριν από την εκτέλεση της πληρωμής, ενώ την εν λόγω έγκριση δεν δύναται η Επιτροπή να αρνηθεί αδικαιολόγητα.
   4.   Εντούτοις, ανεξαρτήτως των ανωτέρω και οποιασδήποτε άλλης διάταξης της συμφωνίας, η Επιτροπή δεν είναι υπέχει τυχόν υποχρεώσεων που βαρύνουν την ΕΤΕπ και υπερβαίνουν τα έσοδα που έχουν παραχθεί ή πρόκειται να παραχθούν, λόγω της χρηματικής αποτίμησης των δικαιωμάτων εκπομπής, εκτός και αν οι εν λόγω υποχρεώσεις που βαρύνουν την ΕΤΕπ έχουν προκληθεί εσκεμμένα ή εκ παραλείψεως από την Επιτροπή.
   Άρθρο 16
   Τέλη και δαπάνες
   1.   Η ΕΤΕπ θα αμειφθεί για την εκτέλεση των προβλεπόμενων στη συμφωνία καθηκόντων της. Υπό την επιφύλαξη της αναθεώρησης των τελών και χρονοδιαγραμμάτων σύμφωνα με το άρθρο 17, τα τέλη της ΕΤΕπ δεν θα υπερβαίνουν το μέγιστο ποσό των 45 000 000 EUR (σαράντα πέντε εκατ. ευρώ).
   2.   Υπό την επιφύλαξη της αναθεώρησης των τελών και χρονοδιαγραμμάτων σύμφωνα με το άρθρο 17, το χρονοδιάγραμμα πληρωμών των τελών είναι το ακόλουθο:
   
               α)
            
            
               ετήσιο τέλος 3,48 εκατ. EUR για την περίοδο από το 2010 μέχρι την ολοκλήρωση της πλήρους (περιλαμβανομένου του δεύτερου γύρου) αξιολόγησης των προσφορών·
            
         
               β)
            
            
               ετήσιο τέλος 0,52 εκατ. EUR για την περίοδο από την ημερομηνία ολοκλήρωσης της αξιολόγησης των προσφορών μέχρι το 2025·
            
         
               γ)
            
            
               τέλος αξιολόγησης 125 000 EUR ανά έργο CCS·
            
         
               δ)
            
            
               τέλος αξιολόγησης 56 250 EUR ανά έργο ΑΠΕ·
            
         
               ε)
            
            
               πάγιο τέλος 0,05 EUR ανά δικαίωμα, για τη χρηματική αποτίμηση των δικαιωμάτων και τη διαχείριση των εσόδων από την έναρξη της χρηματικής αποτίμησης μέχρι το πέρας της εκταμίευσης.
            
         3.   Στην ΕΤΕπ καταβάλλονται τόκοι επί των τελών που επαυξάνονται με επιτόκιο EURIBOR 3 μηνών συν 10 μονάδες βάσης, υπολογιζόμενο ανά τρίμηνο.
   4.   Τα τέλη της ΕΤΕπ αφαιρούνται από τα έσοδα που παράγονται από τη διαχείριση των εσόδων και κατά προτεραιότητα σε σχέση με όλες τις λοιπές οφειλόμενες πληρωμές που πρόκειται να καταβληθούν από έσοδα παραχθέντα από τη διαχείριση των εσόδων. Τα παραχθέντα έσοδα από τη διαχείριση των εσόδων περιλαμβάνουν, χωρίς περιορισμούς, τα έσοδα που έχουν παραχθεί από τη διαχείριση εσόδων σε σχέση με την τιμή αναγωγής, που ορίζονται ως οποιαδήποτε υπέρβαση της τιμής στην οποία η ΕΤΕπ έχει συμφωνήσει να αποτιμηθούν τα δικαιώματα εκπομπής πέραν της τιμής αναγωγής.
   5.   Οποιεσδήποτε δαπάνες βαρύνουν την ΕΤΕπ αφαιρούνται από τα έσοδα που παράγονται από τη χρηματική αποτίμηση των δικαιωμάτων και κατά προτεραιότητα έναντι όλων των λοιπών οφειλόμενων πληρωμών που πρόκειται να καταβληθούν από τα εν λόγω έσοδα. Σε περίπτωση που οριστούν αντισυμβαλλόμενοι από την ΕΤΕπ, τα σχετικά έξοδα καθορίζονται κατά τη στιγμή της επιλογής των εν λόγω αντισυμβαλλομένων.
   6.   Πριν από την αφαίρεση ενδεχόμενης καταβολής τελών, η ΕΤΕπ αποστέλλει τιμολόγιο των τελών στην Επιτροπή, η οποία το εγκρίνει πριν από την εκτέλεση της εν λόγω πληρωμής.
   Άρθρο 17
   Αναθεώρηση τελών και χρονοδιαγραμμάτων
   Η ενδεδειγμένη και ανάλογη αναθεώρηση των διατάξεων της συμφωνίας σε ό,τι αφορά τα τέλη και τα χρονοδιαγράμματα αποτελεί αντικείμενο συμφωνίας μεταξύ των συμβαλλομένων μερών, το συντομότερο δυνατό, στις ακόλουθες περιπτώσεις:
   
               α)
            
            
               εφόσον οι μέθοδοι αξιολόγησης και οι λεπτομερείς προς εκτέλεση εργασίες που ορίζονται στο εγχειρίδιο διαδικασιών συνεπάγονται σημαντικά διαφορετικό φόρτο εργασίας από εκείνον που προκύπτει στις συνήθεις εφαρμοζόμενες από την ΕΤΕπ διαδικασίες δέουσας επιμέλειας·
            
         
               β)
            
            
               εάν ο αριθμός των προτάσεων έργων που παρελήφθησαν από την ΕΤΕπ ή/και η αναλογία μεταξύ προτάσεων για έργα CCS και έργα ΑΠΕ διαφέρει σημαντικά από τον αριθμό και την αναλογία που ορίζονται στο παράρτημα 1·
            
         
               γ)
            
            
               σε περίπτωση που σημειωθούν καθυστερήσεις τις οποίες δεν ελέγχει και για τις οποίες δεν ευθύνεται η ΕΤΕπ.
            
         Άρθρο 18
   Δάνεια ΕΤΕπ
   Η ΕΤΕπ δύναται να χορηγεί δάνεια για έργα και θα αξιολογεί τα έργα αυτά και θα διενεργεί εκτιμήσεις της δέουσας επιμέλειας με σκοπό τη χορήγηση των εν λόγω δανείων, σύμφωνα με τους δικούς της κανόνες και διαδικασίες.
   Άρθρο 19
   Εκθέσεις
   Η ΕΤΕπ υποβάλλει στην Επιτροπή τις ακόλουθες εκθέσεις:
   
               α)
            
            
               Δέουσα επιμέλεια:
               
                           —
                        
                        
                           πρόγραμμα εργασιών σχετικά με την αξιολόγηση (4 μήνες μετά την πρόσκληση υποβολής προτάσεων),
                        
                     
                           —
                        
                        
                           έκθεση σχετικά με τις υποβληθείσες προτάσεις (6 εβδομάδες μετά την παραλαβή των προτάσεων από τα κράτη μέλη),
                        
                     
                           —
                        
                        
                           τριμηνιαίες εκθέσεις σχετικά με την κατάσταση της αξιολόγησης (η πρώτη έκθεση προβλέπεται να υποβληθεί εντός 3 μηνών μετά την παραλαβή των προτάσεων από τα κράτη μέλη, ενώ η τελευταία έκθεση θα υποβληθεί με την ολοκλήρωση της εκτίμησης της δέουσας επιμέλειας, την ιεράρχηση και υποβολή συστάσεων στην Επιτροπή),
                        
                     
                           —
                        
                        
                           έκθεση σχετικά με την κτηθείσα πείρα από την αξιολόγηση και την επιλογή στο πλαίσιο του πρώτου γύρου προσκλήσεων για την υποβολή προτάσεων (εντός 2 μηνών από την ολοκλήρωση της εκτίμησης της δέουσας επιμέλειας, την ιεράρχηση και υποβολή στην Επιτροπή συστάσεων στο πλαίσιο του πρώτου γύρου προσκλήσεων για την υποβολή προτάσεων),
                        
                     
         
               β)
            
            
               Πληρωμές:
               
                           —
                        
                        
                           ετήσιες εκθέσεις σχετικά με τα καταβληθέντα στα κράτη μέλη ποσά για την πληρωμή των έργων και σχετικά με τα έσοδα που επιστράφηκαν στην ΕΤΕπ από τα κράτη μέλη (μέχρι την 31η Δεκεμβρίου κάθε έτους, από την έναρξη έως τη λήξη της περιόδου εκταμίευσης),
                        
                     
                           —
                        
                        
                           τελική έκθεση σχετικά με τα συνολικά έσοδα που καταβλήθηκαν στα κράτη μέλη με σκοπό την πραγματοποίηση πληρωμών για έργα και τα εναπομένοντα έσοδα που επιστράφηκαν στα κράτη μέλη (μέχρι τις 31 Δεκεμβρίου του έτους που έπεται εκείνου κατά το οποίο περατώθηκε η εκταμίευση).
                        
                     
         
               γ)
            
            
               Χρηματική αποτίμηση και διαχείριση περιουσιακών στοιχείων:
               
                           —
                        
                        
                           εκθέσεις που υποβάλλονται κάθε πέντε μήνες σχετικά με τη διαδικασία χρηματικής αποτίμησης, αρχίζοντας 5 μήνες μετά την έναρξη της χρηματικής αποτίμησης των δικαιωμάτων εκπομπής,
                        
                     
                           —
                        
                        
                           εξαμηνιαίες εκθέσεις σχετικά με τη διαχείριση περιουσιακών στοιχείων, σύμφωνα με τις αρχές της διαχείρισης περιουσιακών στοιχείων, αρχίζοντας 6 μήνες μετά την παραλαβή των πρώτων εσόδων,
                        
                     
                           —
                        
                        
                           οικονομικές καταστάσεις.
                        
                     
         Άρθρο 20
   Λογιστικός έλεγχος
   Η ΕΤΕπ ανταποκρίνεται σε κάθε αίτημα της Επιτροπής για αποσαφήνιση ή επαλήθευση ειδικών οικονομικών ή λογιστικών εκθέσεων που παρέχονται από την ΕΤΕπ δυνάμει της συμφωνίας. Εάν η Επιτροπή ζητήσει να διεξαχθούν οι εν λόγω επαληθεύσεις από εξωτερικό ελεγκτή, η ΕΤΕπ ορίζει προς τον σκοπό αυτό δικούς της εξωτερικούς ελεγκτές. Η ΕΤΕπ δικαιούται να ανακτήσει κάθε εύλογο κόστος που προκύπτει κατόπιν αιτήματος της Επιτροπής και αφορά τους εξωτερικούς ελεγκτές της, συμπληρωματικά και κατά τον ίδιο τρόπο όπως στην περίπτωση των δαπανών στις οποίες υποβάλλεται σύμφωνα με το άρθρο 15 παράγραφος 5.
   Άρθρο 21
   Συντονιστική Επιτροπή
   1.   Η εφαρμογή της συμφωνίας παρακολουθείται από τη Συντονιστική Επιτροπή που αποτελείται τουλάχιστον από:
   
               —
            
            
               δύο μέλη που διορίζονται από την Επιτροπή σε επίπεδο διευθυντών,
            
         
               —
            
            
               δύο μέλη που διορίζονται από την ΕΤΕπ σε επίπεδο διευθυντών,
            
         2.   Η συντονιστική επιτροπή:
   
               —
            
            
               επανεξετάζει τακτικά την επιτευχθείσα πρόοδο και την εκτέλεση των καθηκόντων και στόχων της συμφωνίας,
            
         
               —
            
            
               αναθεωρεί και εκδίδει γνώμες επί στρατηγικών θεμάτων και ζητημάτων πολιτικής που αφορούν τη συμφωνία,
            
         
               —
            
            
               διεξάγει συζητήσεις και αναζητεί την επίλυση των διαφορών που παραπέμπονται σε αυτήν από τα συμβαλλόμενα μέρη όπως προβλέπεται από τη συμφωνία,
            
         
               —
            
            
               επανεξετάζει κάθε άλλο ζήτημα που της ανατίθεται βάσει της συμφωνίας.
            
         3.   Η Συντονιστική Επιτροπή ενεργεί κατόπιν συναίνεσης.
   4.   Τα μέλη της Συντονιστικής Επιτροπής ενεργούν εξ ονόματος και κατ’ εντολή του συμβαλλόμενου μέρους το οποίο τα διόρισε.
   5.   Δεν αμείβονται για τη συμμετοχή τους στις συνεδριάσεις της Συντονιστικής Επιτροπής.
   6.   Η Επιτροπή παρέχει υπηρεσίες γραμματείας στη Συντονιστική Επιτροπή (καλούμενη εφεξής η «γραμματεία»).
   7.   Η γραμματεία ασκεί τα ακόλουθα καθήκοντα:
   
               —
            
            
               σύνταξη της πρότασης για τον εσωτερικό κανονισμό της Συντονιστικής Επιτροπής,
            
         
               —
            
            
               οργάνωση των συνεδριάσεων της Συντονιστικής Επιτροπής, περιλαμβανομένης της σύνταξης και διανομής των εγγράφων, του θεματολογίου και των πρακτικών της Συντονιστικής Επιτροπής,
            
         
               —
            
            
               τυχόν άλλα ανάλογα καθήκοντα που ορίζονται στη συμφωνία συνεργασίας ή από την Συντονιστική Επιτροπή.
            
         8.   Μέσω της γραμματείας διοχετεύονται οι ανακοινώσεις μεταξύ των συμβαλλομένων μερών σχετικά με τη Συντονιστική Επιτροπή.
   9.   Η Συντονιστική Επιτροπή συγκαλείται μετά από αίτημα οποιουδήποτε μέλους της, συνεδριάζει όμως τουλάχιστον δύο φορές το χρόνο. Οι συνεδριάσεις της Συντονιστικής Επιτροπής οργανώνονται από τη γραμματεία.
   10.   Η Συντονιστική Επιτροπή εγκρίνει τον εσωτερικό κανονισμό της μετά από πρόταση της γραμματείας.
   11.   Η Συντονιστική Επιτροπή εκλέγει τον Πρόεδρό της, ο οποίος εκπροσωπεί την Επιτροπή.
   Άρθρο 22
   Εμπιστευτικότητα
   Με την επιφύλαξη των σχετικών με την εμπιστευτικότητα υποχρεώσεων της ΕΤΕπ έναντι τρίτων, καθώς και του άρθρου 23, η Επιτροπή και η ΕΤΕπ αναλαμβάνουν να τηρήσουν το απόρρητο και να αποφεύγουν τη γνωστοποίηση σε τρίτους, χωρίς προηγούμενη γραπτή έγκριση, κάθε εγγράφου, στοιχείου ή άλλου υλικού που σχετίζεται άμεσα με το αντικείμενο της συμφωνίας, καθώς και οποιουδήποτε άλλου εγγράφου που αναφέρεται στη συμφωνία ή έχει ληφθεί στο πλαίσιο των σχετικών καθηκόντων και έχει δεόντως χαρακτηρισθεί ως εμπιστευτικό. Η υποχρέωση αυτή δεν αφορά ωστόσο οποιαδήποτε ανακοίνωση πληροφορίας που απαιτείται από κανόνα δικαίου ή από απόφαση δικαστηρίου που είναι αρμόδιο να αποφανθεί επί του θέματος, η οποία ενδέχεται να περιλαμβάνει την ανακοίνωση στοιχείων σχετικών με τη συμφωνία προς το Ευρωπαϊκό Κοινοβούλιο ή το Συμβούλιο και, ειδικότερα, προς το Ευρωπαϊκό Ελεγκτικό Συνέδριο.
   Άρθρο 23
   Διαφάνεια
   Τα συμβαλλόμενα μέρη επιδιώκουν την συντονισμένη δημοσίευση της συμφωνίας το συντομότερο δυνατό από την έναρξη ισχύος της. Η ΕΤΕπ εκτελεί τα καθήκοντά της δυνάμει της συμφωνίας, σύμφωνα με την πολιτική διαφάνειας της ΕΤΕπ.
   Άρθρο 24
   Έναρξη ισχύος
   Η συμφωνία τίθεται σε ισχύ το αργότερο κατά την ημερομηνία της τελευταίας υπογραφής της συμφωνίας από τα συμβαλλόμενα μέρη και την ημερομηνία κατά την οποία αρχίζει να ισχύει η σχετική απόφαση.
   Άρθρο 25
   Καταγγελία
   1.   Η συμφωνία παύει να ισχύει στις ακόλουθες περιπτώσεις:
   
               α)
            
            
               λήξη της εκταμίευσης·
            
         
               β)
            
            
               κατάργηση της απόφασης·
            
         
               γ)
            
            
               εάν, κατόπιν διαβουλεύσεως με το άλλο συμβαλλόμενο μέρος και παραπομπής του θέματος στη Συντονιστική Επιτροπή, δεν καταστεί δυνατή η επίτευξη φιλικού διακανονισμού εντός εύλογου χρονικού διαστήματος, ένα από τα συμβαλλόμενα μέρη δύναται να καταγγείλει τη συμφωνία εφόσον το εν λόγω μέρος είναι της γνώμης ότι υπάρχουν βάσιμες υπόνοιες ότι δεν είναι εφικτή η περαιτέρω συνεργασία δυνάμει της συμφωνίας, λόγω κλονισμού της αμοιβαίας εμπιστοσύνης, συμπεριλαμβανομένης της ουσιαστικής και επανειλημμένης, από μέρους του άλλου συμβαλλόμενου μέρους, παραβίασης των υποχρεώσεών του βάσει της συμφωνίας.
            
         2.   Κατά τη λήξη της εκταμίευσης σύμφωνα με το σημείο α) ανωτέρω, η ΕΤΕπ μεταφέρει στα κράτη μέλη τα κονδύλια που δεν έχουν εκταμιευτεί για έργα, σύμφωνα με αποφάσεις που πρόκειται να ληφθούν από την Επιτροπή με βάση τις αρχές που ορίζονται στο άρθρο 10α παράγραφος 7 της απόφασης 2003/87/ΕΚ.
   3.   Σε περίπτωση πρόωρης λύσης της συμφωνίας σύμφωνα με τα σημεία β) ή γ) ανωτέρω, τυχόν δικαιώματα τα οποία κατέχει η ΕΤΕπ και δεν έχουν αποτιμηθεί, όλα τα έσοδα από τη χρηματική αποτίμηση δικαιωμάτων και το σύνολο των εσόδων που έχουν παραχθεί από τη διαχείριση άλλων εσόδων εκτός των εσόδων ή εισοδημάτων που απαιτούνται για την κάλυψη των τελών, δαπανών, κόστους, απωλειών ή υποχρεώσεων της ΕΤΕπ, μεταφέρονται στην Επιτροπή (που ενεργεί εξ ονόματος των κρατών μελών). Η λύση της συμφωνίας δεν επηρεάζει το καθήκον των συμβαλλομένων μερών να συνεχίσουν να εκπληρώνουν τις υποχρεώσεις τους βάσει της συμφωνίας, όσον αφορά τα δικαιώματα εκπομπής τα οποία δεν έχουν αποτιμηθεί στο πλαίσιο συμβάσεων με τρίτους.
   4.   Με την πρόωρη λύση της συμφωνίας, ένα συμβαλλόμενο μέρος απαλλάσσει της ευθύνης το άλλο μέρος και το αποζημιώνει για κάθε κόστος, απώλεια ή υποχρέωση οφειλόμενη σε πρόωρη λύση της συμφωνίας, εφόσον και στο βαθμό που η πρόωρη λύση οφείλεται σε πράξεις αμέλειας ή παραλείψεις ή εσκεμμένο παράπτωμα ή καταγγελία της συμφωνίας από μέρους του πρώτου συμβαλλόμενου μέρους, λόγω μη εκπλήρωσης των ουσιωδών υποχρεώσεών του δυνάμει της συμφωνίας.
   Άρθρο 26
   Εφαρμοστέο δίκαιο και επίλυση διαφορών
   Η συμφωνία διέπεται από τις γενικές αρχές της νομοθεσίας της Ένωσης. Για τυχόν διαφορές μεταξύ των συμβαλλομένων μερών όσον αφορά την ερμηνεία, εφαρμογή ή εκτέλεση της συμφωνίας και οποιουδήποτε άλλου εγγράφου που αναφέρεται σε αυτήν, περιλαμβανομένης της ύπαρξης, ισχύος ή λύσης της, που δεν επιλύονται με φιλικό διακανονισμό κατόπιν παρέμβασης της Συντονιστικής Επιτροπής, αρμόδιο θα είναι το Δικαστήριο της Ευρωπαϊκής Ένωσης.
   Άρθρο 27
   Τροποποιήσεις, απαλλαγές και συναινέσεις
   Τυχόν τροποποιήσεις, απαλλαγές και συναινέσεις σχετικές με την παρούσα συμφωνία πρέπει να πραγματοποιούνται γραπτώς και να υπογράφονται από εξουσιοδοτημένους εκπροσώπους κάθε συμβαλλόμενου μέρους.
   Άρθρο 28
   Εκχώρηση
   Κανένα από τα συμβαλλόμενα μέρη δεν δύναται να εκχωρεί, το σύνολο ή μέρος των δικαιωμάτων ή υποχρεώσεών του που απορρέουν από την παρούσα συμφωνία, χωρίς προηγούμενη γραπτή συναίνεση του άλλου συμβαλλόμενου μέρους.
   Άρθρο 29
   Επικοινωνία
   1.   Όλες οι σχετικές με την παρούσα συμφωνία ανακοινώσεις και άλλες γραπτές γνωστοποιήσεις από το ένα συμβαλλόμενο μέρος στο άλλο θα πρέπει να αποστέλλονται στις ακόλουθες διευθύνσεις:
   
               για την Επιτροπή:
            
            
               
                           European Commission
                        
                     
                           Directorate-General for Climate Action
                        
                     
                           For the attention of the Director, Directorate C
                        
                     
                           Rue de la Loi/Wetstraat 200
                        
                     
                           1049 Bruxelles/Brussel
                        
                     
                           BELGIQUE/BELGIË
                        
                     
         
               για την EIB:
            
            
               
                           European Investment Bank
                        
                     
                           For the attention of the Director-General
                        
                     
                           Ops A Directorate
                        
                     
                           100, boulevard Konrad Adenauer
                        
                     
                           2950 Luxembourg
                        
                     
                           LUXEMBOURG
                        
                     
         2.   Κάθε τροποποίηση των προαναφερθεισών διευθύνσεων ισχύει μόνο εφόσον έχει προηγουμένως κοινοποιηθεί στο άλλο συμβαλλόμενο μέρος.
   Άρθρο 30
   Παραρτήματα
   Οι αιτιολογικές σκέψεις και τα ακόλουθα παραρτήματα αποτελούν αναπόσπαστο μέρος της παρούσας συμφωνίας:
   
               Παράρτημα 1
            
            
               :
            
            
               Χρονοδιαγράμματα της ΕΤΕπ
            
         
               Παράρτημα 2
            
            
               :
            
            
               Χρονοδιαγράμματα της Επιτροπής
            
         
               Παράρτημα 3
            
            
               :
            
            
               Αρχές σχετικές με τη διαχείριση περιουσιακών στοιχείων
            
         Η παρούσα συμφωνία συντάχθηκε σε τέσσερα πρωτότυπα κείμενα στην αγγλική γλώσσα και κάθε συμβαλλόμενο μέρος έλαβε δύο αντίγραφα κατά την ημερομηνία που αναφέρεται κατωτέρω.
   
      Βρυξέλλες, 3 Νοεμβρίου 2010.
      Λονδίνο, 4 Νοεμβρίου 2010.
      
         
            Για την Ευρωπαϊκή Επιτροπή και εξ ονόματος αυτής
         
         Jos DELBEKE
         
            Γενικός Διευθυντής
         
      
      
         
            Για την Ευρωπαϊκή Τράπεζα Επενδύσεων και εξ ονόματος αυτης
         
         Simon BROOKS
         
            Αντιπρόεδρος
         
      
   
   
      (1)  ΕΕ L 275 της 25.10.2003, σ. 32.
   
      ΠΑΡΑΡΤΗΜΑ I
      
         Χρονοδιαγράμματα της ΕΤΕπ
      
      Υπό την επιφύλαξη της επανεξέτασης των τελών και των χρονοδιαγραμμάτων σύμφωνα με το άρθρο 17, τα χρονοδιαγράμματα της ΕΤΕπ παρατίθενται στους ακόλουθους δύο πίνακες.
      Τα κατωτέρω χρονοδιαγράμματα βασίζονται στην εκτίμηση ότι ο συνολικός αριθμός των προτάσεων έργων για τις δύο προσκλήσεις υποβολής προτάσεων ανέρχεται σε 165, εκ των οποίων:
      
                  α)
               
               
                  20 προτάσεις έργων αφορούν έργα CCS και 90 προτάσεις έργων αφορούν έργα ΑΠΕ για την πρώτη πρόσκληση για την υποβολή προτάσεων· και
               
            
                  β)
               
               
                  10 προτάσεις έργων αφορούν έργα CCS και 45 προτάσεις έργων αφορούν έργα ΑΠΕ για τη δεύτερη πρόσκληση για την υποβολή προτάσεων.
               
            1.α)   Πρώτη πρόσκληση για την υποβολή προτάσεων
      
      
                  Καθήκοντα
               
               
                  Χρονοδιάγραμμα
               
            
                  
                     Προκήρυξη της πρώτης πρόσκλησης για την υποβολή προτάσεων
                  
               
            
                  Ανάπτυξη προγράμματος εργασιών και υποβολή έκθεσης στην Επιτροπή
               
               
                  4 μήνες μετά την προκήρυξη της πρόσκλησης υποβολής προτάσεων
               
            
                  
                     Υποβολή προτάσεων στην ΕΤΕπ από κράτη μέλη
                  
               
            
                  Παραλαβή προτάσεων, εκτίμηση της πληρότητας και υποβολή έκθεσης στην Επιτροπή
               
               
                  6 εβδομάδες μετά την παραλαβή των προτάσεων
               
            
                  Εκθέσεις σχετικά με την κατάσταση της αξιολόγησης
               
               
                  τριμηνιαίες, με έναρξη τρεις μήνες μετά την παραλαβή των προτάσεων και λήξη μετά την ολοκλήρωση της αξιολόγησης
               
            
                  Ολοκλήρωση της εκτίμησης της δέουσας επιμέλειας, ιεράρχηση και συστάσεις για τις αποφάσεις ανάθεσης
               
               
                  9 μήνες μετά την παραλαβή των προτάσεων
               
            
                  Έκθεση σχετικά με την κτηθείσα πείρα από την πρώτη πρόσκληση υποβολής προτάσεων
               
               
                  2 μήνες μετά την ολοκλήρωση των εκτιμήσεων σχετικά με την πρώτη πρόσκληση υποβολής προτάσεων
               
            1.β)   Δεύτερη πρόσκληση υποβολής προτάσεων
      
      
                  Καθήκοντα
               
               
                  Χρονοδιάγραμμα
               
            
                  
                     Προκήρυξη της πρώτης πρόσκλησης για την υποβολή προτάσεων
                  
               
            
                  Ανάπτυξη προγράμματος εργασιών και υποβολή έκθεσης στην Επιτροπή
               
               
                  4 μήνες μετά την προκήρυξη της πρόσκλησης υποβολής προτάσεων
               
            
                  
                     Υποβολή προτάσεων στην ΕΤΕπ από κράτη μέλη
                  
               
            
                  Παραλαβή προτάσεων, εκτίμηση της πληρότητας και υποβολή έκθεσης στην Επιτροπή
               
               
                  6 εβδομάδες μετά την παραλαβή των προτάσεων
               
            
                  Εκθέσεις σχετικά με την κατάσταση της αξιολόγησης
               
               
                  τριμηνιαίες, με έναρξη τρεις μήνες μετά την παραλαβή των προτάσεων και λήξη μετά την ολοκλήρωση της αξιολόγησης
               
            
                  Ολοκλήρωση της εκτίμησης της δέουσας επιμέλειας, ιεράρχηση και συστάσεις για τις αποφάσεις ανάθεσης
               
               
                  9 μήνες μετά την παραλαβή των προτάσεων
               
            
         Γενικά
      
      
                  Εκθέσεις σχετικά με την καταβολή των εσόδων στα κράτη μέλη με σκοπό την πραγματοποίηση πληρωμών για έργα
               
               
                  31 Δεκεμβρίου κάθε έτους, από την έναρξη μέχρι τη λήξη της περιόδου εκταμίευσης
               
            
                  Τελική έκθεση σχετικά με την καταβολή των εσόδων στα κράτη μέλη
               
               
                  31 Δεκεμβρίου του έτους που έπεται του έτους ολοκλήρωσης των σχετικών πληρωμών
               
            
         Χρηματική αποτίμηση και διαχείριση περιουσιακών στοιχείων
      
      
                  Χρηματική αποτίμηση
               
               
                  
                              —
                           
                           
                              Η χρηματική αποτίμηση αρχίζει εντός ενός μηνός από τη μεταφορά των 300 εκατ. δικαιωμάτων στην ΕΤΕπ και τη διάθεσή τους για τη διευθέτηση των σχετικών συναλλαγών·
                           
                        
                              —
                           
                           
                              Η χρηματική αποτίμηση τουλάχιστον 200 εκατ. δικαιωμάτων ολοκληρώνεται το αργότερο εντός 10 μηνών από τη μεταφορά των δικαιωμάτων στην ΕΤΕπ και τη διάθεσή τους για τη διευθέτηση των σχετικών συναλλαγών·
                           
                        
                              —
                           
                           
                              Η χρηματική αποτίμηση πραγματοποιείται περιοδικά και τουλάχιστον κάθε δύο εβδομάδες και οι σχετικές ποσότητες θα πρέπει να είναι κατανεμημένες με όσο το δυνατόν πιο ισόρροπο τρόπο κατά την περίοδο της χρηματικής αποτίμησης.
                           
                        
            
                  Έκθεση σχετικά με τη χρηματική αποτίμηση
               
               
                  ανά 5 μήνες, αρχίζοντας 5 μήνες μετά την έναρξη της χρηματικής αποτίμησης των δικαιωμάτων εκπομπής
               
            
                  Έκθεση σχετικά με τη διαχείριση περιουσιακών στοιχείων
               
               
                  ανά εξάμηνο, αρχίζοντας 6 μήνες μετά την παραλαβή των πρώτων εσόδων
               
            
                  Δημοσιονομικό δελτίο
               
               
                  Σε ετήσια βάση, αρχίζοντας στο τέλος του έτους έναρξης της χρηματικής αποτίμησης των δικαιωμάτων εκπομπής
               
            
                  Μεταφορά πλεοναζόντων κονδυλίων στα κράτη μέλη
               
               
                  Λήξη της περιόδου εκταμίευσης
               
            
   
      ΠΑΡΑΡΤΗΜΑ 2
      
         Χρονοδιαγράμματα της Επιτροπής
      
      
                  Καθήκοντα
               
               
                  Χρονοδιάγραμμα
               
            
                  Εκπόνηση του εγχειριδίου των διαδικασιών αξιολόγησης των έργων
               
               
                  Μέχρι την ημερομηνία της προκήρυξης για την υποβολή προτάσεων
               
            
                  Μεταφορά δικαιωμάτων στην ΕΤΕπ
               
               
                  Από τη στιγμή που θα τεθεί σε λειτουργία το μητρώο της Ένωσης
               
            
                  Ενημέρωση της ΕΤΕπ σχετικά με τις αποφάσεις ανάθεσης
               
               
                  Εντός 14 ημερών από τη λήψη των αποφάσεων ανάθεσης
               
            
   
      ΠΑΡΑΡΤΗΜΑ III
      
         ΑΡΧΕΣ ΣΧΕΤΙΚΕΣ ΜΕ ΤΗ ΔΙΑΧΕΙΡΙΣΗ ΠΕΡΙΟΥΣΙΑΚΩΝ ΣΤΟΙΧΕΙΩΝ ΓΙΑ ΤΗ ΔΙΑΧΕΙΡΙΣΗ ΕΣΟΔΩΝ ΠΟΥ ΠΑΡΑΓΟΝΤΑΙ ΑΠΟ ΤΗ ΧΡΗΜΑΤΙΚΗ ΑΠΟΤΙΜΗΣΗ ΤΩΝ ΔΙΚΑΙΩΜΑΤΩΝ ΕΚΠΟΜΠΗΣ
      
      Για τους σκοπούς της διαχείρισης των παραγόμενων εσόδων, η ΕΤΕπ πρέπει να προβαίνει σε επιμερισμό των περιουσιακών στοιχείων προκειμένου να διασφαλίζει αφενός την επίτευξη μέγιστου οικονομικού οφέλους από τη διαχείριση των εσόδων και, αφετέρου, τον επαρκή περιορισμό των κινδύνων απώλειας κεφαλαίων λόγω των κινήσεων της αγοράς.
      Για τον εν λόγω επιμερισμό περιουσιακών στοιχείων, η ΕΤΕπ πρέπει να κάνει μια υπόθεση όσον αφορά τη μελλοντική ροή των εκταμιεύσεων. Ελλείψει στοιχείων για την εν λόγω υπόθεση, τα ταμειακά αποθέματα ασφαλείας (από τα οποία θα πραγματοποιούντο οι εκταμιεύσεις) θα αντιστοιχούσαν σε μια γραμμική εκταμίευση σε διάστημα πέντε ετών, δηλαδή 20 % ετησίως, ενώ τα ποσά που δεν εκταμιεύτηκαν κατά τα προηγούμενα έτη θα προστίθεντο στην προβλεπόμενη για το τρέχον έτος ρευστότητα ασφαλείας. Για παράδειγμα, τα προβλεπόμενα για το πρώτο έτος ταμειακά αποθέματα ασφαλείας θα ανέρχονταν στο 20 % των περιουσιακών στοιχείων που συνιστούν το χαρτοφυλάκιο. Εάν κατά το πρώτο έτος εκταμιευόταν μόνο το 10 % του αρχικού χαρτοφυλακίου, η ρευστότητα ασφαλείας για το δεύτερο έτος θα αντιστοιχούσε στο 30 % (δηλαδή το αρχικά προβλεπόμενο για το δεύτερο έτος ποσοστό του 20 % συν το εναπομένον 10 % από το πρώτο έτος) κλπ. Εντούτοις, με βάση τον πραγματικό και τον προβλεπόμενο ρυθμό εκταμίευσης, η ΕΤΕπ δύναται να προσαρμόζει ετησίως την εν λόγω υπόθεση προκειμένου να τελειοποιήσει τη διαδικασία επιμερισμού των περιουσιακών στοιχείων.
      Εντός των ορίων του καθορισμού της ελάχιστης ρευστότητας ασφαλείας και της μέγιστης δυνατής προθεσμίας λήξης του επενδυτικού χαρτοφυλακίου (η οποία θα ήταν αρχικά ίση με πέντε έτη) η ΕΤΕπ θα αποφασίζει σχετικά με την προθεσμία λήξης κατά την οποία αναπτύσσονται οι απαιτήσεις από επενδύσεις. Σε συγκεκριμένες περιπτώσεις, θα μπορούσε να επιτραπεί στην ΕΤΕπ να διατηρήσει την ρευστότητα ασφαλείας σε υψηλότερο επίπεδο σε σχέση με την ελάχιστη απαίτηση.
      1.   Εισαγωγή
      
      1.1.   Το ταμείο της ΕΤΕπ διαχειρίζεται όλα τα περιουσιακά στοιχεία που υπόκεινται στην παρούσα συμφωνία.
      1.2.   Κατά την εκτέλεση των συναλλαγών βάσει της εντολής, το ταμείο της ΕΤΕπ εφαρμόζει τα ίδια πρότυπα δέουσας επιμέλειας και μέριμνας που εφαρμόζει στο πλαίσιο της διαχείρισης των χαρτοφυλακίων του ταμείου της ίδιας της ΕΤΕπ ή άλλων εντολών.
      2.   Γενικές αρχές διαχείρισης
      
      2.1.   Τα περιουσιακά στοιχεία του χαρτοφυλακίου επενδύονται αποκλειστικά σε μηχανισμούς με νόμισμα το ευρώ.
      2.2.   Η διαχείριση του χαρτοφυλακίου περιουσιακών στοιχείων βασίζεται στη βέλτιστη πρακτική του τομέα της διαχείρισης περιουσιακών στοιχείων και στους παραδοσιακούς κανόνες προληπτικής εποπτείας που εφαρμόζονται σε χρηματοπιστωτικές δραστηριότητες. Ιδιαίτερη μέριμνα απαιτείται για τη διασφάλιση ότι τα διαχειριζόμενα περιουσιακά στοιχεία θα παρέχουν επαρκή ρευστότητα, βελτιστοποιώντας την απόδοση που είναι συμβατή με τους περιορισμούς των κινδύνων, όπως ορίζονται βάσει των εν λόγω αρχών.
      2.3.   Η διαχείριση των περιουσιακών στοιχείων του χαρτοφυλακίου διέπεται από τις ακόλουθες αρχές:
      
                  —
               
               
                  Οι επενδύσεις πραγματοποιούνται σε καταθέσεις, βραχυπρόθεσμες διευκολύνσεις κεφαλαιαγοράς και μηχανισμούς σταθερού εισοδήματος. Προτεραιότητα θα αποτελεί η διατήρηση κεφαλαίου.
               
            
                  —
               
               
                  Διατηρείται λογαριασμός ρευστών διαθεσίμων με δυνατότητα προθεσμιακών καταθέσεων με στόχο την απορρόφηση των ροών ρευστών διαθεσίμων και για να χρησιμεύσει ως ταμειακό απόθεμα ασφαλείας.
               
            2.4.   Οι συναλλαγές σε τίτλους βασίζονται στην αρχή της «παράδοσης έναντι ταυτόχρονης πληρωμής» με τα συστήματα Euroclear, Clearstream και/ή αναγνωρισμένα εθνικά συστήματα διακανονισμού.
      3.   Είδη επενδύσεων
      
      3.1.   Επιλέξιμο επενδυτικό φάσμα
      
      
         Χαρτοφυλάκιο ρευστότητας
      
      
                  3.1.1.
               
               
                  Τοποθετείται στο νομισματικό χαρτοφυλάκιο ένα ποσό (που αντιστοιχεί στην απαιτούμενη για ένα συγκεκριμένο έτος ρευστότητα ασφαλείας), που περιλαμβάνει καταθέσεις, ομόλογα και βραχυπρόθεσμες διευκολύνσεις κεφαλαιαγοράς, με εναπομένοντα χρόνο λήξης 100 ημέρες ή λιγότερο έως την ημερομηνία διακανονισμού (ή επαρκές αμοιβαίο κεφάλαιο διαχείρισης διαθεσίμων, όπως το Unitary Fund της ΕΤΕπ). Οι εξουσιοδοτημένες να πραγματοποιούν τις εν λόγω επενδύσεις οφειλέτριες τράπεζες πρέπει να έχουν διαβαθμιστεί τουλάχιστον ως βραχυπρόθεσμα P-1 από τον οίκο Moody’s ή ανάλογη διαβάθμιση κατά την στιγμή της εκτέλεσης νέων μέσων. Το εν λόγω κριτήριο αξιολόγησης θεωρείται ότι τηρείται εφόσον ένας τουλάχιστον από τους οίκους Moody’s, Standard & Poor’s ή Fitch (ή οι διάδοχοί τους) έχουν παράσχει την απαιτούμενη ή ανώτερη αξιολόγηση.
               
            
         Χαρτοφυλάκιο επενδύσεων
      
      
                  3.1.2.
               
               
                  Τα εναπομένοντα κεφάλαια συνιστούν το επενδυτικό χαρτοφυλάκιο (ή επαρκή μεσο-μακροπρόθεσμα κεφάλαια). Τουλάχιστον το 55 % της ονομαστικής αξίας του επενδυτικού χαρτοφυλακίου πρέπει να αποτελείται από ομόλογα που έχουν εκδοθεί ή είναι εγγυημένα από κράτη της ευρωζώνης και ανάλογους οργανισμούς ισοδύναμου πιστοληπτικού κινδύνου χώρας (όπως έντοκα γραμμάτια του Δημοσίου, κρατικά ομόλογα, ομόλογα οργανισμών του Δημοσίου και ομόλογα με εγγύηση του Δημοσίου) ή από υπερεθνικά ιδρύματα.
               
            
                  3.1.3.
               
               
                  Το εναπομένον 45 % του επενδυτικού χαρτοφυλακίου μπορεί να αποτελείται από ομόλογα και προεξοφλητικούς τίτλους που έχουν εκδοθεί από κράτη εκτός ευρωζώνης ή οργανισμούς τους, ομόλογα εγγυημένα από χώρα εκτός ευρωζώνης, καθώς και καλυμμένα ομόλογα.
               
            3.2.   Όρια πιστώσεων
      
      Τα όρια των πιστώσεων θα καθορίζονται ανά αντισυμβαλλόμενο λαμβάνοντας υπόψη τις μεμονωμένες αξιολογήσεις και την εξέλιξη του συνολικού μεγέθους του χαρτοφυλακίου που αποτελεί αντικείμενο διαχείρισης.
      3.3.   Συγκέντρωση ορίων σε επενδύσεις
      
      
         Χαρτοφυλάκιο ρευστότητας
      
      
                  3.3.1.
               
               
                  Εφόσον το ύψος των κονδυλίων που αποτελούν αντικείμενο διαχείρισης στο χαρτοφυλάκιο ρευστότητας είναι κάτω από 100 εκατ. EUR, η μέγιστη συγκέντρωση ανά αντισυμβαλλόμενο ανέρχεται σε 10 εκατ. EUR. Εάν τα κονδύλια του χαρτοφυλακίου ρευστότητας, τα οποία αποτελούν αντικείμενο διαχείρισης υπερβαίνουν τα 100 εκατ. EUR, η μέγιστη συγκέντρωση ανά αντισυμβαλλόμενο ισοδυναμεί με το 10 % του ονομαστικού ποσού του χαρτοφυλακίου ρευστότητας.
               
            
         Χαρτοφυλάκιο επενδύσεων
      
      
                  3.3.2.
               
               
                  Για τη διασφάλιση επαρκούς διαφοροποίησης των κινδύνων, το συνολικό ποσό που επενδύεται σε τίτλους του ιδίου εκδότη δεν πρέπει να υπερβαίνει το 10 % (στην περίπτωση των κρατών της ευρωζώνης, 20 %) του ονομαστικού ποσού του χαρτοφυλακίου τίτλων. Σε περίπτωση που το συνολικό ύψος των περιουσιακών στοιχείων που έχουν επενδυθεί σε τίτλους είναι κάτω από 100 εκατ. EUR, ο αριθμός των μεμονωμένων εκδόσεων ή εκδοτών πρέπει να είναι τουλάχιστον ίσος με εκείνον που επιτρέπεται από επενδύσεις αξίας 10 εκατ. EUR σε μεμονωμένους τίτλους.
               
            
                  3.3.3.
               
               
                  Η συνολική επένδυση σε έναν τομέα δεν πρέπει να υπερβαίνει το 10 % του ονομαστικού υπολοίπου στον εν λόγω τομέα.
               
            4.   Αυτόματος δανεισμός τίτλων
      
      Επιτρέπεται ο διαχειριζόμενος από θεματοφύλακες αυτόματος δανεισμός τίτλων.
      5.   Εξωτερικός έλεγχος και θεματοφύλακες
      
      Το χαρτοφυλάκιο θα αποτελεί αντικείμενο εξωτερικού ελέγχου σε ετήσια βάση.
      Οι τίτλοι που διατίθενται στο χαρτοφυλάκιο θα κατατίθενται σε λογαριασμό με έναν ή περισσότερους θεματοφύλακες, επ’ ονόματι της ΕΤΕπ.
      Τα τέλη λογιστικού ελέγχου και φύλαξης θα καταλογίζονται εξ ολοκλήρου στο χαρτοφυλάκιο, όπως και όταν προκύψουν.
      6.   Υποβολή εκθέσεων
      
      Η ΕΤΕπ υποβάλλει έκθεση ανά εξάμηνο. Οι σχετικές με τις εν λόγω εκθέσεις λεπτομέρειες συμφωνούνται από τα συμβαλλόμενα μέρη σε μεταγενέστερο στάδιο.
      7.   Τελικές διατάξεις
      
      Η ΕΤΕπ προτείνει και τα συμβαλλόμενα μέρη εγκρίνουν τη λεπτομερή επενδυτική στρατηγική, τα κριτήρια αξιολόγησης των επενδύσεων και τα όρια των πιστώσεων, τουλάχιστον 3 μήνες πριν την πραγματοποίηση της επένδυσης.
      Η επενδυτική στρατηγική, τα κριτήρια αξιολόγησης των επενδύσεων και τα όρια των πιστώσεων πρέπει να επικαιροποιούνται κάθε έτος, καθώς και οποτεδήποτε είναι αναγκαίο.